J. Blanár, poslanec: (2003-10-23):
Určite všetci dobre viete, že v súvislosti s prístupom do Európskej únie máme určité povinnosti, ku ktorým sme sa zaviazali v jednotlivých kapitolách. Keďže som členom výboru pre európsku integráciu, tak sledujem celý tento proces, lebo nám záleží na tom a myslím si, že tu je úplne jasná úloha Národnej rady, kontrolná úloha Národnej rady, aby došlo k naplneniu všetkých oblastí, ku ktorým sme sa zaviazali, predovšetkým legislatívnej, aby sme boli včas pripravení z legislatívneho hľadiska, z hľadiska aproximácie práva. Z tohto nám vyplýva, že máme 109 úloh. Takto sme to mali na poslednom zasadnutí výboru pre európsku integráciu, z toho 3 úlohy už boli splnené, to znamená, že nám ostávalo vtedy, keď sme to naposledy prerokúvali, 106 úloh legislatívnych, ktoré máme prijať v súvislosti so vstupom do Európskej únie. Očakávame ďalšie hodnotenie vo výbore pre európsku integráciu, kde sa dozvieme, ako to celé prebieha. Nuž ale tento jeden bod, ktorý sa dnes prerokúva a to je novela zákona č. 315 o pozemných komunikáciách, sa rovnako týka našej prípravy pred vstupom. A chcel by som znova zopakovať a poprosiť pána ministra o stručnú odpoveď a jasnú odpoveď na to, prečo vláda nerobí to, k čomu sa zaviazala v správe. A budem citovať. V komplexnej správe, ktorú sme prijali (tlač 112) v minulom roku v tejto snemovni, sa v kapitole I „Slobodný pohyb tovaru“ uvádza pod bodom „Motorové vozidlá“ toto, budem citovať: „Ministerstvo dopravy, pôšt a telekomunikácií Slovenskej republiky po dohode s Ministerstvom vnútra Slovenskej republiky pripravuje návrh nového zákona o podmienkach prevádzky vozidiel na pozemných komunikáciách (nie novela zákona č. 315/1996) a jeho vykonávacej vyhlášky, ktorý bude zohľadňovať aj oblasť poľnohospodárskych a lesných traktorov. Predpokladaná účinnosť predmetného zákona bude 1. 1. 2004.“ Ak vám neušlo, určite viete, že aj tento zákon má mať platnosť 1. 1. 2004, tak potom je namieste otázka: Kedy bude predložený ten komplexný zákon? Nie novela, ale kompletne nový zákon, ktorý bude riešiť všetky oblasti, ktoré musíme splniť v súvislosti so vstupom do Európskej únie. Uznávam, že oblasť, ktorú v súčasnosti predkladateľ predlžil, je veľmi dôležitá z hľadiska prípravy a fungovania oblasti vydávania vodičských preukazov a evidenčných tabuliek. Ale myslím si, že je potrebné aj ostatné veci ctiť. A na záver chcem ešte podotknúť, v našej republike predsa máme parlamentný systém a jediné, čo nám ostáva v parlamente, alebo aj mnoho iných vecí, je kontrolovať vládu, či to, k čomu sa zaviaže, aj plní. A v tomto prípade musím konštatovať, že sme neboli hodní ani toho, aby sme dostali vysvetlenie na to, prečo vláda nepredložila nový zákon č. 315, lebo sa obávam, že to už nie je možné, aby to stihla urobiť na novembrovej schôdzi tak, aby ten zákon bol v platnosti od 1. 1. 2004. A potom si kladiem otázku: Načo je táto predkladaná novela, ktorá je v súčasnosti prerokúvaná v druhom čítaní? Čiže z tohto dôvodu chcem vysloviť výčitku voči práci ministerstva vnútra aj ministerstva dopravy z toho dôvodu, že si nedodržali to, čo deklarovali v spoločnej správe. A chcel by som požiadať, aby ste aj vy tomuto venovali pozornosť, pretože sme tu na to, aby sme kontrolovali to, čo nám vláda predkladá vo svojich správach, aby sme potom mohli kvantifikovať a kvalifikovať ich činnosť. Čiže, pán minister, chcel by som vás požiadať o relevantné vysvetlenie k tomu, čo ste sa zaviazali v spoločnej správe. Ďakujem pekne.